കരയിപ്പിച്ച മരണവര കൊവിഡ് മഹാമാരിക്കാലം വരുത്തിവച്ച നഷ്ടങ്ങള്ക്കു മറ്റൊരധ്യായം കൂടി. മികച്ചവരില് മികച്ചവരായി മലയാളികള് എണ്ണുന്നവരുടെ മുന്നിരയില് തന്നെയുള്ള വിഖ്യാത കാര്ട്ടൂണിസ്റ്റ് യേശുദാസനും കൊവിഡിന്റെ വരയില് അകപ്പെട്ടു, ഇനിയൊരിക്കലും പുറത്തുകടക്കാനാവാത്തവണ്ണം. മലയാളക്കരയെ ഒന്നാകെ ചിരിപ്പിക്കുകയും ചിന്തിപ്പിക്കുകയും ചെയ്ത നിരവധി രാഷ്ട്രീയ കാര്ട്ടൂണുകള്ക്ക് ഉടമയായ വ്യക്തിത്വം. ഏതു വരയും കൂസലില്ലാതെ മറികടക്കാന് സഹായിക്കുന്ന ചിന്താശേഷിയും ദീര്ഘദര്ശിത്വവും, അതു കടലാസില് പകര്ത്തിവയ്ക്കാന് ദൈവം നല്കിയ അസാമാന്യ പ്രതിഭയുമുള്ള ഹാസ്യസാമ്രാട്ട്. ഒരു കുഞ്ഞന് വൈറസ് ജീവനുചുറ്റും വരച്ചുവച്ച മരണവര ഇക്കാലമത്രയും അദ്ദേഹത്തിന്റെ വരകണ്ട് ചിരിച്ചവരെ കരയിപ്പിക്കുന്നതായിപ്പോയി. കാര്ട്ടൂണുകളുടെ തലതൊട്ടപ്പനായി, കാര്ട്ടൂണിസ്റ്റുകളുടെ രാജാവായി മാറിക്കഴിഞ്ഞ ശേഷമാണ് യേശുദാസന് മെട്രൊ വാര്ത്തയില് വരുന്നത് മുഖ്യ കാര്ട്ടൂണിസ്റ്റായി. പത്രം തുടങ്ങുമ്ബോള് അതിന്റെ പ്രധാന ആകര്ഷക ബിന്ദുക്കളിലൊന്നായി. രണ്ജി പണിക്കര് നയിച്ച ടീമില് തോമസ് ആന്റണിയെപ്പോലുള്ള പ്രഗത്ഭര്ക്കൊപ്പം യേശുദാസിന്റെ കാര്ട്ടൂണ് സാന്നിധ്യവും പത്രത്തെ ജനങ്ങള്ക്കിടയിലേക്ക് അതിവേഗം എത്തിക്കുന്നതില് പങ്കുവഹിച്ചു. പ്രായത്തിന്റേതായ ക്ഷീണമൊന്നും കാര്യമാക്കാതെ ഓഫിസിലെത്തിയിരുന്ന അദ്ദേഹം ഓരോ കാര്ട്ടൂണ് സാധ്യതയിലും ആവേശം കൊള്ളുന്നതു നേരിട്ടു കണ്ടിട്ടുണ്ട്. ആശയങ്ങള് ചര്ച്ച ചെയ്യുമ്ബോള് അദ്ദേഹത്തിനു വലുപ്പച്ചെറുപ്പങ്ങളില്ലായിരുന്നു. വരകളിലെ ലാളിത്യം സംസാരത്തിലും പ്രകടിപ്പിച്ചു അദ്ദേഹം. മെട്രൊ വാര്ത്തയ്ക്കു മുന്നില് കാറില് വന്നിറങ്ങുന്നതു മുതല് ലിഫ്റ്റിലും ഓഫിസ് നടവഴിയിലും കണ്ടുമുട്ടുന്ന ജീവനക്കാരോടു സംസാരിക്കാനും നാം ഒരു ടീം എന്നു ബോധ്യപ്പെടുത്താനും അദ്ദേഹം ശ്രമിക്കുമായിരുന്നു. താന് ചെയ്യുന്നതു മാത്രമല്ല മറ്റുള്ളവര് ചെയ്യുന്നതും സൂക്ഷ്മമായി നിരീക്ഷിക്കുന്നത് അദ്ദേഹത്തിന്റെ ശീലമാണ്. നല്ലതു കണ്ടാല് വിളിച്ച് അഭിനന്ദിക്കുന്നതിനും മടികാണിക്കാറില്ല. മലയാളത്തിലെ പോക്കറ്റ് കാര്ട്ടൂണുകളുടെ തുടക്കക്കാരനായ യേശുദാസിന്റെ അവസാനത്തെ പോക്കറ്റ് കാര്ട്ടൂണാവും മെട്രൊ മാഡം.അന്താരാഷ്ട്ര പുരസ്കാരങ്ങള് പലതു സ്വന്തമാക്കിയിട്ടുണ്ട് വരകളിലെ മറ്റൊരത്ഭുതമായിരുന്ന തോമസ് ആന്റണി. പത്രത്തിന്റെ തുടക്കകാലത്ത് അതിന്റെ വിഷ്വല് ഇംപാക്റ്റുമായി ബന്ധപ്പെട്ടുള്ള നിര്ദേശങ്ങള് നല്കുന്നതില് തോമസ് ആന്റണിക്കൊപ്പം സജീവമായ നേതൃത്വവും വഹിച്ചു യേശുദാസന്. ഇരുവരും തമ്മിലുള്ള ആത്മബന്ധത്തിനു മലയാളത്തിന്റെ ആദ്യ മെട്രൊ ദിനപത്രത്തെ ഒറ്റനോട്ടത്തിലേ ആകര്ഷകമാക്കിയതില് നിര്ണായക പങ്കുണ്ട്. യേശുദാസിനു ശേഷം മെട്രൊ മാഡം ഏറ്റെടുത്തു മുന്നോട്ടു കൊണ്ടുപോയതും തോമസ് ആന്റണിയായിരുന്നു. ഇപ്പോള് സുഭാഷ് കല്ലൂരും. ആദ്യം തോമസ് ആന്റണി പോയി, കാരിക്കേച്ചര് എന്ന കലയ്ക്കു പുതിയൊരു ശൈലി വരച്ചിട്ട്, അസമയത്ത്, ആര്ക്കും ഒരു സൂചന പോലും നല്കാതെ. ഇപ്പോള് കാര്ട്ടൂണുകളുടെ കാരണവരും യാത്രയായി, സുദീര്ഘമായ ജീവചരിത്രം ഭാവി കലാകാരന്മാര്ക്ക് ഒരു മാതൃകയായി മുന്നില് വച്ചുകൊണ്ട്.